Ditiro 22 | Beibele Inthaneteng | Phetolelo ya Lefase le Lefsa
22 “Banna, bana bešo+ le botate, bjale kwang boitwelo bja ka+ go lena.”
2 (Ge ba kwele gore o be a bolela le bona ka leleme la Seheberu,+ ba homola ba re tuu, gomme yena a re:)
3 “Ke nna Mojuda,+ ke belegetšwe Tareso ya Tsilitsia,+ eupša ka rutwa motseng wo ke Gamaliele+ ka boyena, ke rutwa go ya ka Molao o tiilego+ wa bagologolo, ke fišegela+ Modimo go etša ge le lena ka moka le le bjalo letšatšing le.
4 Ke ile ka hlomara balatedi ba Tsela ye,* ka dira gore ba hwe,+ ke tlema e bile ke gafela banna gotee le basadi kgolegong,+
5 go etša ge moperisita yo a phagamego gotee le pitšo ka moka ya bagolo+ ba ka ntlhatsela. Go tšwa go bona ke bile ke tšere mangwalo+ a yago go Bajuda ba gabo rena Damaseko, le gona ke be ke le tseleng ya gore bao ba bego ba le moo ke ba tliše Jerusalema ba tlemilwe gore ba otlwe.
6 “Eupša ge ke be ke dutše ke le leetong gomme ke batamela Damaseko, mo e ka bago mosegare wa sekgalela, ka tšhoganetšo seetša se segolo se se tšwago legodimong sa gadima go ntikologa,+
7 gomme ka wela fase ka kwa lentšu le re go nna: ‘Saulo, Saulo, o ntlhomaretše’ng?’+
8 Ka araba ka re: ‘Ke wena mang, Morena?’ Yena a re go nna: ‘Ke nna Jesu wa Monatsaretha, yo o mo hlomerego.’+
9 Bjale banna bao ba bego ba na le nna+ ba ile ba bona seetša eupša ga se ba ka ba kwešiša dilo tša lentšu la yo a bolelago le nna.+
10 Ka gona nna ka re: ‘Ke dire’ng+ Morena?’ Morena a re go nna: ‘Tsoga, o sepele o ye Damaseko gomme gona moo o tla botšwa se sengwe le se sengwe seo o abetšwego go se dira.’+
11 Eupša ka ge ke be ke sa kgone go bona selo ka baka la letago la seetša seo, ke ile ka fihla Damaseko ke hlahlwa ka seatla sa bao ba bego ba na le nna.+
12 “Bjale Ananiase, e lego monna yo mongwe yoo go ya ka Molao a bego a hlompha Modimo, yo a bego a bolelwa gabotse+ ke Bajuda ka moka bao ba dulago moo,
13 o ile a tla go nna. A ema kgauswi le nna, a re: ‘Saulo ngwanešo, boela o bone!’+ Ke moka ka yona nako yeo ka bula mahlo ka mmona.
14 Yena a re: ‘Modimo wa borakgolokhukhu+ ba rena o go kgethile+ gore o tle o tsebe thato ya gagwe le gore o bone+ Moloki+ le go kwa lentšu la molomo wa gagwe,+
15 gobane o swanetše go ba hlatse ya gagwe go batho ka moka, ya dilo tšeo o di bonego le go di kwa.+
16 Bjale ke ka baka la’ng o diega? Tsoga o kolobetšwe+ gomme o tla hlweka+ dibeng tša gago ka go bitša leina la gagwe.’+
17 “Eupša ge ke be ke boetše Jerusalema+ gomme ke rapela tempeleng, ke ile ka bona pono+
18 gomme ka mmona a re go nna: ‘Akgofa o tšwe Jerusalema ka bjako, gobane ba ka se ke ba dumelelana+ le bohlatse bjo o bo boletšego mabapi le nna.’
19 Ke moka nna ka re: ‘Morena, bona ka noši ba tseba gabotse gore sinagogeng e nngwe le e nngwe ke be ke fela ke golega+ le go itia bao ba dumelago go wena;+
20 gomme ge madi a Stefano+ hlatse ya gago a be a falatšwa, nna ke be ke eme moo gomme ke dumelelana+ le seo e bile ke hlokometše diaparo tša ka ntle tša bao ba mmolayago.’
21 Lega go le bjalo, o ile a re go nna: ‘Sepela, gobane ke tla go romela ditšhabeng tša kgole.’”+
22 Ba ile ba tšwela pele ba mo theeditše go fihla lentšung le. Ke moka ba hlaboša mantšu a bona ba re: “Tloša motho yo lefaseng, gobane ga se a swanela go phela!”+
23 Ka ge ba be ba goeletša, ba gašanya diaparo tša bona tša ka ntle le go thuntšhetša lerole sebakeng,+
24 molaodi wa madira o ile a laela gore a tlišwe sebong sa bahlabani gomme a re o swanetše go sekišwa e bile a otlwa, gore a tsebe gabotse lebaka leo ba bego ba goeletša+ ba ganetšana le yena ka tsela ye.
25 Eupša ge ba mo patlamišitše gore ba mo itie ka sefepi, Paulo a re go tona ya madira yeo e bego e eme moo: “Na le dumeletšwe ke molao gore le otle motho yo e lego Moroma+ a sa bonwa molato?”
26 Bjale ge tona ya madira e kwele se, e ile ya ya go molaodi wa madira ya bega seo, ya re: “Ke eng seo o ikemišeditšego go se dira? Motho yo ke Moroma.”
27 Ka gona molaodi wa madira a batamela a re go yena: “Mpotše mo, na o Moroma?”+ Yena a re: “Ee.”
28 Molaodi wa madira a araba a re: “Ke rekile ditshwanelo tše tša go ba moagi ka tšhelete e ntši.” Paulo a re: “Eupša nna ke tswaletšwe+ go tšona.”
29 Gateetee banna bao ba bego ba le kgauswi le go mo sekiša ka go mo hlokofatša ba mo tlogela; molaodi wa madira o ile a boifa ge a lemogile gore e be e le Moroma+ le gore o be a mo tlemile ka diketane.
30 Ka gona letšatšing le le latelago, ge a be a nyaka go tseba gabotsebotse lebaka leo ka lona a bego a latofatšwa ke Bajuda, o ile a mo tlemolla gomme a laela baperisita ba bagolo le pitšo ka moka ya Sanhedrine* gore ba kopane. A fološetša Paulo tlase gomme a mo emiša gare ga bona.+
mailto:?body=Bala Beibele Inthaneteng%0a%0ahttps%3A%2F%2Fwww.jw.org%2Ffinder%3Fdocid%3D1011452%26Book%3D44%26Chapter%3D22%26wtlocale%3DSE%26srcid=share⊂ject=Bala Beibele Inthaneteng